ที่ประชุม ครม. อนุมัติ 3 โครงการพัฒนางานด้านชลประทาน ในภาคเหนือ
ที่ประชุม ครม. อนุมัติ 3 โครงการพัฒนางานด้านชลประทาน ในภาคเหนือนายทองเปลว กองจันทร์ อธิบดีกรมชลประทาน เปิดเผยว่า ในการประชุมคณะรัฐมนตรีอย่างเป็นทางการนอกสถานที่ ครั้งที่1/2562 กลุ่มจังหวัดภาคเหนือตอนบน1(เชียงใหม่ แม่ฮองสอน ลำปาง ลำพูน) มีมติอนุมัติให้กรมชลประทานดำเนินการก่อสร้างโครงการ  3 โครงการ วงเงิน 559.60 ล้านบาท  รวมพื้นที่รับประโยชน์ 8,200 ไร่ 1,168 ครัวเรือน  โครงการที่ 1 โครงการศึกษาผลกระทบทางสิ่งแวดล้อมเบื้องต้นอ่างเก็บน้ำแม่สุย ตำบลบ้านค่า อําเภอเมือง จังหวัดลำปาง ซึ่งเป็นโครงการที่ราษฎรตําบลบ้านค่า อําเภอเมือง จังหวัดลําปาง มีหนังสือขอพระราชทานพระมหากรุณาธิคุณให้ทางราชการก่อสร้างแหล่งกักเก็บน้ำ เพื่อช่วยเหลือราษฎร ในตําบลบ้านค่าและบริเวณใกล้เคียง ซึ่งประสบปัญหาขาดแคลนน้ำสําหรับการทําการเกษตรและการอุปโภคบริโภค โดยกรมชลประทานมีแผนก่อสร้างอ่างเก็บน้ำที่ระดับเก็บกักประมาณ 1.315 ล้านลบ.ม. พร้อมอาคารประกอบอาคารระบายน้ำชนิดรางเทและอาคารท่อส่งน้ำลงลําน้ำเดิมระยะเวลาก่อสร้างโครงการ 3 ปี ถ้าโครงการแล้วเสร็จจะสามารถส่งน้ําช่วยเหลือพื้นที่การเกษตรฤดูฝนได้ 2,000 ไร่ หน้าแล้ง 950 ไร่ เป็นแหล่งน้ำสําหรับอุปโภคบริโภคและแหล่งเพาะพันธุ์ปลาน้ำจืด ทั้งยังเป็นแหล่งท่องเที่ยวพักผ่อนหย่อนใจของราษฎรและสามารถบรรเทาความเสียหายจากอุทกภัยบริเวณด้านท้ายน้ำได้อีก โครงการที่ 2 โครงการพัฒนาระบบระบายน้ำปลายคลองแม่แตง-แม่ขาน จังหวัดเชียงใหม่ เป็นโครงการก่อสร้างทางระบายน้ำจากปลายคลองส่งน้ำสายใหญ่โครงการฯแม่แตง ไปตามทางระบายน้ำกลางถนนทางหลวงชนบท เลี่ยงเมืองสันป่าตอง ไปลงแม่น้ำขาน เพื่อลดผลกระทบปัญหาน้ำท่วมในเมืองเชียงใหม่ โครงการที่ 3 โครงการพัฒนาประตูระบายน้ำดอยแต บ้านฝั่งหมิ่น ตำบลเหมืองจี้ อำเภอเมือง จังหวัดลำพูน เป็นโครงการปรับปรุงฝายดอยแต ที่ได้รับความเสียหายจากกระแสน้ำลำน้ำแม่ทาไหลบ่า ส่งผลกระทบให้ราษฎรขาดแคลนน้ำเพื่อการเกษตรและอุปโภค-บริโภค